CELEX: C2005/193/57
Language: da
Date: 2005-08-06 00:00:00
Title: Sag T-204/05: Sag anlagt den 23. maj 2005 af Giorgio Lebedef m.fl. mod Kommissionen for De Europæiske Fællesskaber

6.8.2005   
            
            
               DA
            
            
               Den Europæiske Unions Tidende
            
            
               C 193/34
            
         Sag anlagt den 23. maj 2005 af Giorgio Lebedef m.fl. mod Kommissionen for De Europæiske Fællesskaber
   (Sag T-204/05)
   (2005/C 193/57)
   Processprog: fransk
   Ved De Europæiske Fællesskabers Ret i Første Instans er der den 23. maj 2005 anlagt sag mod Kommissionen for De Europæiske Fællesskaber af Giorgio Lebedef, Luxembourg, Armand Imbert, Bruxelles, Jean-Marie Rousseau, Bruxelles, og Maria Rosario Domenech Cobo, Bruxelles, ved avocats Gilles Bounéou og Frédéric Frabetti, og med valgt adresse i Luxembourg.
   Sagsøgerne har nedlagt følgende påstande:
   
               —
            
            
               Annullation af det udtrykkelige afslag af 12. juli 2004 på ansøgning D/393/04, hvorved sagsøgerne anmodede om, at den kompetente tjenestegren forsynede dem med det styresystem og alt den software, der er nødvendig for, at de kan anvende deres personlige computere på deres modersmål, subsidiært på et andet af Den Europæiske Unions officielle sprog efter deres valg.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgerne, som alle er tjenestemænd ved Kommissionen, indgav en ansøgning til deres overordnede, hvori de anmodede om, at blive forsynet med det styresystem og alt den software, der er nødvendig for, at de kan anvende deres personlige computere på deres modersmål, subsidiært på et andet af Den Europæiske Unions officielle sprog efter deres valg. Ansøgningen samt sagsøgernes klager blev afvist, og sagsøgerne har derfor anlagt nærværende søgsmål. Sagsøgerne har anført, at den praksis, som består i at installere computernes konfiguration på engelsk, skønt den anvendte software findes på flere sprog, tilsidesætter princippet om forbud mod forskelsbehandling, da en fuldstændig beherskelse af computeren nødvendiggør et ikke mindre fuldstændigt kendskab til det engelske sprog, der overstiger det niveau, som med rimelighed kan forventes af en EU-tjenestemand, der ikke har engelsk som modersmål.
   Sagsøgerne har ligeledes anført, at der er sket tilsidesættelse af omsorgspligten, af forbuddet mod usaglig sagsbehandling og af begrundelsespligten, samt at der foreligger magtfordrejning.